Auckland

Auckland je najväčšia metropolitná oblasť na Novom Zélande na severnom novozélandskom ostrove a najväčšia urbanizovaná oblasť v krajine. Žije tu vyše 1,6 milióna obyvateľov, čo je takmer tretina populácie Nového Zélandu.
Vytvára súmestie zložené z mesta Auckland City, North Shore City, a zastavanými oblasťami miest Waitakere a Manukau, s dištriktom Papakura a urbanizovanými časťami dištriktov Rodney a Franklin.
Medzi pozitíva Aucklandu patrí mierne podnebie, solídne možnosti zamestnania a vzdelania, ako aj možnosti na trávenie voľného času. Medzi problémy patria hlavne problémy s dopravou na rozdiel od iných novozélandských miest, absencia kvalitnej verejnej dopravy a zvyšujúce sa ceny za bývanie. V kvalite života patrí medzi popredné mestá na svete a tiež medzi najbohatšie mestá.
História.
Skorá história.
Oblasť dnešného Aucklandu bola osídlená Maormi okolo roku 1350, pričom bola cenená pre bohatú a úrodnú pôdu. Veľa pā (opevnených dedín) bolo vytvorených, najmä na sopečných vrcholoch. Na začiatku 18. storočia sa stala Te Waiohua, konfederácia kmeňov Ngā Oho, Ngā Riki a Ngā Iwi, hlavnou vplvynou silou v oblasti, s niekoľkými významnými pā v okolí. Konfederácia skončila okolo roku 1741, keď bol náčelník Kiwi Tāmaki zabitý v boji proti inému kmeňu. Od štyridsiatych rokov 17. storočia ďalej sa stala významnou vplyvnou silou v oblasti Ngāti Whātua Ōrākei. Populácia Maoriov v oblasti pred príchodom Európanov sa odhaduje na 20 000. Príchod strelných zbraní na konci 18. storočia, ktorý začal v Northlande, narušil rovnováhu síl a viedol k ničivým medzikmeňovým vojnám, začínajucim v roku 1807. Iwi (kmene), ktorým chýbali nové zbrane, boli nútené utiecť do oblastí, ktoré boli menej vystavené pobrežným nájazdom. Výsledkom toho bolo, že región mal relatívne nízku populáciu Maorov, keď začalo osídľovanie Európskymi Novozélanďanmi.
Novodobá história.
Električkové a železničné trate pomohli rýchlemu rozmachu Aucklandu na začiatku prvej polovice 20. storočia. Po druhej svetovej vojne však mestskému dopravnému systému čoraz viac dominovalo motorové vozidlo. Hlavné cesty a diaľnice sa stali definujúcimi a geograficky rozdeľujúcimi prvkami mestskej krajiny. Umožnili tiež ďalšiu masívnu expanziu, ktorá viedla k rastu prímestských oblastí, ako je North Shore (najmä po výstavbe Auckland Harbour Bridge koncom 50-tych rokov) a Manukau City na juhu.
Ekonomická deregulácia v polovici 80. rokov viedla k veľmi dramatickým zmenám v hospodárstve Aucklandu, vďaka čomu mnohé spoločnosti premiestnili svoje sídla z Wellingtonu do Aucklandu. Región sa tak stal nervovým centrom celého národného hospodárstva. Auckland ťažil aj z prudkého nárastu cestovného ruchu, ktorý prostredníctvom letiska priniesol 75 percent medzinárodných návštevníkov Nového Zélandu. Aucklandský prístav v roku 2015 vybavil 31 percent kontajnerového obchodu v krajine.
Tvár Aucklandu sa zmenila, keď vládna imigračná politika začala v roku 1986 povoľovať prisťahovalcov z Ázie. To viedlo k tomu, že sa Auckland stal multikultúrnym mestom s ľuďmi zo všetkých etnických skupín. Podľa údajov zo sčítania obyvateľstva z roku 1961 tvorili Maori a tichomorskí ostrovania 5 percent populácie Aucklandu, Aziati menej ako 1 percento. Do roku 2006 dosiahla ázijská populácia 18 percent v Aucklande a 36,2 percenta v centre mesta. Noví prisťahovalci z Hongkongu, Taiwanu a Kórey dodali oblastiam, kde sa zoskupili, svojrázny charakter, zatiaľ čo množstvo ďalších prisťahovalcov uviedlo na predmestia mešity, hinduistické chrámy, mäsiarstva halal a etnické reštaurácie.
Partnerské mestá.
Auckland má vzťahy z nasledujúcimi mestami: